‹‹የምርጫውን ውጤት ገላጭ ምርጫ ቦርድ ብቻ ነው››
አምስተኛው ጠቅላላ ምርጫ ከመከናወኑ ከቀናት በፊት በሕዝብ ተወካዮች ምክር ቤት የጥያቄ ጊዜ ላይ እንዲገኙ የተደረጉት ጠቅላይ ሚኒስትር ኃይለ ማርያም ደሳለኝ፣ እሑድ ግንቦት 16 ቀን 2007 ዓ.ም. የሚካሄደው ምርጫ ውጤት ይፋ የማድረግ ሥልጣን ያለው የኢትዮጵያ ብሔራዊ ምርጫ ቦርድ ብቻ ነው አሉ፡፡   በፓርላማው የአሠራር ሥነ ሥርዓት ደንብ መሠረት ፓርላማው በወር አንድ ጊዜ ጠቅላይ ሚኒስትሩን የመጥራትና የመጠየቅ ሥልጣን አለው፡፡ በዚሁ መሠረት ጠቅላይ ሚኒስትሩ ግንቦት 13 ቀን 2007 ዓ.ም. ተገኝተው በሚካሄደው አገር አቀፍ ምርጫ ላይ ማብራሪያ ሰጥተዋል፡፡ጠቅላይ ሚኒስትሩ የቅድመ ምርጫው ሒደት ከሞላ ጎደል ሰላማዊ፣ ዴሞክራሲያዊና ፍትሐዊ እንደነበር መገምገሙን ተናግረዋል፡፡‹‹እጅግ አብዛኞቹ የአገራችን ፓርቲዎች ለዴሞክራሲያዊ ምርጫ ያላቸውን ፍላጎት አሳይተዋል፡፡ ይኼ እጅግ አበረታች ነው፤›› ያሉት ጠቅላይ ሚኒስትሩ፣ ‹‹የምርጫው ዕለትና ከዚያም በኋላ ያለው በዚህ መልኩ ሊቀጥል እንደሚችል አመላካች ነው፤›› ብለዋል፡፡ይሁን እንጂ አንዳንድ ለሰላማዊ ምርጫ በሙሉ ልባቸው ያልገቡ ፓርቲዎች መኖራቸውን፣ በተግባር የታየውን ሰላማዊ እንቅስቃሴ የማደፍረስ እንቅስቃሴ ውስጥ ናቸው በማለት ወቅሰዋል፡፡‹‹አንዳንድ አካባቢዎች ላይ ገና ከወዲሁ አሸንፈናል እያሉ እየቀሰቀሱ ነው፡፡ ይህንን የሚያደርጉት በግዳጅም ቢሆን ድምፃችንን ማስመለስ አለብን ብለው ለማነሳሳት ነው፤›› ብለዋል፡፡ይህንን የሚያስቡ የተቃዋሚ ፓርቲዎች አመራሮች የመጨረሻ ውጤቱ ጥሩ እንደማይሆንና ተመልሶ የሚበላው ራሳቸውን መሆኑን አውቀው በጥንቃቄ እንዲይዙት አስጠንቅቀዋል፡፡‹‹ገዥው ፓርቲም ሆነ ተቃዋሚዎች ሥርዓቱን ጠብቀን ነው መሄድ ያለብን፤›› ያሉት ጠቅላይ ሚኒስትር ኃይለ ማርያም፣ ‹‹የምርጫውን ውጤት ገላጭ የምርጫ ቦርድና የምርጫ ቦርድ ብቻ ነው፤››  ብለዋል፡፡ምርጫውን ለመታዘብ ፈቃድ ያገኙት የአፍሪካ ኅብረትና የኢትዮጵያ ሲቪክ ማኅበራት ጥምረትም ቢሆኑም፣ ትዝብታቸውን ከመናገር ውጪ ውጤት የመግለጽ ኃላፊነት የላቸውም ብለዋል፡፡ምርጫው ሰላማዊና ዴሞክራሲያዊ ሆኖ ይቀጥላል የሚል ግምገማ ቢኖርም፣ አልፎ አልፎ የሚታዩ የግጭት ምልክቶች መኖራቸውን ጠቁመዋል፡፡ ነገር ግን የአንድ ሉዓላዊ መንግሥት ኃላፊነት ሕግና ሥርዓትን ማስከበር በመሆኑ መንግሥታቸው ለአንድ አፍታ እንኳን ‹‹ሸብረክ›› እንደማይል አስታውቀዋል፡፡ 